|  |
| --- |
|  **Свети Никола** |
|  |
| 
Поглед на црквата |
| **македонска православна црква** |
| **Епархија** | Преспанско-пелагониска |
| **Архијерејско намесништво** | Ресенско |
| **Парохија** | Подмочанско-љубојнска |
| Местоположба |
|  |
| **Координати** | 40°54′11″N 21°09′12″E﻿ / ﻿40.90306° СГШ; 21.15333° ИГД﻿ / 40.90306; 21.15333Координати: 40°54′11″N 21°09′12″E﻿ / ﻿40.90306° СГШ; 21.15333° ИГД﻿ / 40.90306; 21.15333 |
| **Место** | Брајчино |
|  **Општина** | Ресен |
|  **Држава** | Македонија |
| Општи податоци |
| **Покровител** | Свети Никола |
|  **Изградба** | 1871 |
|  **Завршено** | 1872 |
| Архитектонски опис |
|  **Архит. тип** | трикорабна |
|

**Свети Никола** — главна селска црква во селото Брајчино, Општина Ресен, Македонија. Се наоѓа во западниот дел на селото. Во кругот на црквата се наоѓаат и селските гробишта.

Црквата била изградена во 1871/72 година и судејќи по сè, на место на постара црква.

Градба
------

Црквата „Св. Никола" се наоѓа во северозападниот дел на самото село, до кој се стигнува по тесните асфалтирани улични, опкружени со камени ѕидови и стара селска архитектура на селото Брајчино. Црквата се наоѓа во кругот на селските гробишта и претставува трикорабна градба со полукружна апсида, врз која се поставени седум плитки и лачно засведени ниши. Крај јужната и западната фасада, прилепени се затворените тремови и помошните простории.

Црквата била изградена во 1871/72 година, што можеме да го дознаеме од натписот во нишата над влезот. Внатрешноста на црквата е надолжно поделена на три делови со два реда од по пет столбови. Нартексот на западниот дел од внатрешноста е одвоен со преграда и е подигнат со три скали повисоко од нивото на наосот. Над нартексот е направена галеријата на кат.

### Фрескоживопис

Врз ѕидните површини на наосот и нартексот не се сочувало ѕидно сликарство.

Живопис постои само во апсидата и во жртвеникот. Во конхата од апсидата насликана е „Св. Богородица со Христос" на горниот дел и фигурите на архијереите „Св. Јован Златоуст", „Св. Василиј Велики", „Св. Никола", „Св. Атанасиј", „Св. Григориј" и „Св. Спиридон" во долната зона.

### Иконостас

Иконостасот е составен од три реда на икони, царски двери и врати на јужниот и северниот дел на преградата. Иконите од иконостасот се работени во 1875 и 1889 година. Според сликарските натписи, постарите икони се дела на Апостол Стеријев од селото Пласје, а оние од 1889 година на зографот Атанас Димитри од селото Негован, Леринско.

Галерија
--------

Надворешност
* Селските гробиштаСелските гробишта
* Натписот за изградбата на црквата над влезотНатписот за изградбата на црквата над влезот
* Тремот на цркватаТремот на црквата
* Влезната врата на цркватаВлезната врата на црквата

Внатрешност
* Иконостасот на цркватаИконостасот на црквата
* Ктиторскиот стол на цркватаКтиторскиот стол на црквата
* Крстот над иконостасотКрстот над иконостасот
* Целосен поглед на цркватаЦелосен поглед на црквата
* Поглед на фреска на таванотПоглед на фреска на таванот

Поврзано
--------

* Ресенско архијерејско намесништво
* Подмочанско-љубојнска парохија
* Брајчино

Наводи
------

1. 1 2  Јовановски, Владо (2005). *Населбите во Преспа* (PDF). Скопје: Ѓурѓа. стр. 60. ISBN 9789989920554. Посетено на 22 ноември 2016.
2. 1 2 3 4 5 6  Палигора, Ристо (декември 2011). „Студија за манастирски туризам на Баба Планина" (PDF). Битола: Центар за развој на Пелагонискиот плански регион. Архивирано од изворникот (PDF) на 2013-12-28. Посетено на 22 ноември 2016.

Надворешни врски
----------------

* Црква „Св. Никола" - Брајчино на Ризницата ?